Иван Теофилов
Иван Николов Теофилов (псевдоним: Иван Свежин) е български поет, преводач, драматург и режисьор.

Биография 
Иван Теофилов е роден на 24 март 1931 г. в Пловдив. Завършва гимназия в родния си град през 1949 г. и ВИТИЗ през 1955 г. През 1955 – 61 г. е драматург и режисьор в театрите в Русе, Силистра, Бургас, Сливен, както и в Централния куклен театър в София. През 1959 г. специализира в Чехословакия. От 1962 до 1978 г. е драматург в Централния куклен театър. През 1978 – 91 г. е редактор на библиотека „Поетичен глобус“ в изд. „Народна култура“. Едновременно е и редактор (1984 – 91) в отдел „Поезия“ на сп. „Пламък“. Създател и главен редактор на литературното сп. „Сезон“. Секретар на Сдружение на български писатели (1994 – 1995) и негов председател (1998 – 2000).

Творчество 
Автор на много стихосбирки и пиеси за възрастни и деца.

Теофилов е сред най-добрите български преводачи на руска поезия. Превежда Иван Бунин, Инокентий Аненски, Игор Северянин, Дмитрий Мережковски, Йосиф Бродски, Андрей Бели, Николай Гумильов, Владимир Висоцки.

Признание и награди 
През 1979 г. взема награда на Съюза на преводачите за превода на Бунин „Избрани стихотворения“. През 1986 г. е награден със Златния знак на Съюза на преводачите за цялостно преводаческо творчество. През 1996 г. награда за превод „Салоон“ му е връчена в Пловдив от издателите Недялко Славов и Веселин Сариев.

Носител е на наградата на Министерството на културата за принос в българската култура (1997), на националната награда „П. К. Яворов“ за книгата „Геометрия на духа“ (1998) и на националната награда за поезия „Иван Николов“ на ИК „Жанет – 45“ (1998).

Почетен гражданин на Пловдив.

Два пъти е лауреат на националната награда за литература „Христо Г. Данов“ (2004, 2013). Носител на наградата „Орфеев венец“ за 2013 г.

В началото на юни 2006 година департамент Нова българистика към Нов български университет организира Национална научна конференция „Иван Теофилов в българската литература и култура“.

През 2011 г. във връзка с 80-годишнината му с подкрепата на община Пловдив в подножието на Стария град е осъществен проектът за изкуство в градска среда на художника Атанас Хранов „Седмият хълм“. В центъра на изложената на открито постоянна инсталация е положен 120-килограмов чугунен бордюр със стихове от Иван Теофилов. В центъра на града е поставена специална пейка с бронзов надпис „Тук седя поетът Иван Теофилов“.

През септември 2016 г. получава наградата „Аполон Токсофорос“ на фестивала на изкуствата „Аполония“ и Специалната литературна награда на клуб „Перото“.

През ноември 2016 г. получава Голямата награда за литература на Софийския университет.

Библиография

Стихосбирки 
 Небето и всички звезди. София: Български писател, 1963, 48 с.
 Амфитеатър. Пловдив: Христо Г. Данов, 1968, 56 с. (второ изд., 2001)
 Град върху градове (1976, 2001)
 Богатството от време. Избрани стихотворения. София: Български писател, 1981, 124 с.
 Споделено битие. Стихове (1984)
 Да (1994)
 Геометрия на духа. Избрани стихотворения (1996)
 Инфинитив. Пловдив: Жанет 45, 2004, 76 с.
 Сън или надмощие (2004)
 Вярност към духа или значението на нещата. Пловдив: Жанет 45, 2008, 476 с.
 Вкусът на живота. Автоантология. София: Рива, 2016, 136 с.

За деца 
 Дървеното конче от въртележката. София: Български художник, 1975, 16 с.
 Цветният човек. Пловдив: Жанет 45, 2015, 142 с.

Мемоари 
 Монолози (2001)
 Вселената на яйцето. Пловдив: Жанет 45, 2011, 160 с.
 Митология на погледа. Пловдив: Хермес, 2013, 182 с.

Съставителство 
 Антология на българския символизъм. София: Литературен форум, 1995, 318 с.

За него 
 Иван Теофилов в българската литература и култура. Изследвания, статии, есета. Съставител Пламен Дойнов. Библиотека „Личности“. Книга трета. София: Кралица Маб, 2009. (ISBN 978-954-533-095-7)
 „Иван Теофилов: Био-библиография“, съст. Венета Ганева и Галя Лачева, Пловдив, 2011 ISBN 978-954-9546-55-2
 Яница Радева, Обетован кръг. Времена и пространства в поезията на Иван Теофилов. Пловдив: Хермес, 2014. (ISBN 978-954-26-1401-2)

Източници

Външни препратки 
 От и за Иван Теофилов в Своден каталог НАБИС – национален каталог на академичните библиотеки в България
 Иван Теофилов в LiterNet
 
 Иван Теофилов на сайта на издателство „Жанет 45“
 Стихотворения на Иван Теофилов и разговор с Георги Гроздев, сп. „Литературни Балкани“, 2011, кн. 20

 Интервюта и за него
 „Детелини на хаоса“ (разговор на Силвия Чолева с Иван Теофилов), „Литературен вестник“, год. 11, бр. 16, 25.04 – 1.05.2001
 „Иван Теофилов – поет от неброимото време. Разговор за поета“ (разговор на Силвия Чолева и Георги Господинов), в. „Култура“, бр. 11 (2406), 23 март 2006
 Критика за Иван Теофилов в LiterNet
 Kръгла маса в чест на поета Иван Теофилов, YouTube, качено на 30 януари 2014 г.

Български поети
Български драматурзи
Български мемоаристи
Български детски писатели
Български режисьори
Куклен театър в България
Български преводачи
Преводачи от руски език
Носители на орден „Стара планина“
Почетни граждани на Пловдив
Родени в Пловдив